Duje Draganja u finalu na 100 m slobodno (18/8/04) - 2004-08-18
Danas navečer, Draganja pliva u stazi pokraj Iana Thorpea i, kako kaže, 'ide po medalju'
Četvrti dan olimpijskih natjecanja donio je mladom američkom plivaču Michaelu Phelpsu još dva zlatna odličja - na 200 metara leptirovim stilom postavio je novi olimpijski rekord od minute, 54 sekunde i 4 stotinke, a, samo sat kasnije, bio je član pobjedničke štafete 4 puta 200 metara slobodnim stilom. Američki košarkaši su malo poboljšali svoj učinak pobijedivši Grčku sa 77 prema 71. Allan Iverson je dao 17, Tim Duncan 14, a LeBron James 10 pogodaka. Duncan je imao i najviše skokova - 9, a Odom Lamar 8. Prvo hrvatsko finale osigurao je Duje Draganja, koji je prvo jučer ujutro, u kvalifikacijama isplivao novi hrvatski rekord na 100 metara slobodno, a potom u polufinalu postigao šesto vrijeme. Točnije, u svojoj je skupini postigao drugo vrijeme, ispred, recimo, Iana Thorpea i Aleksandra Popova. Potonji se nije uspio plasirati u finale. Hrvatski vaterpolisti doživjeli su i drugi poraz u isto toliko utakmica: nakon Sjedinjenih Država, porazili su ih izabranici Mađarske, inače branitelji zlata iz Sydneya, rezultatom 10-8. Sjajan su dan, međutim, imali tenisači i tenisačice, te stolnotenisačice, koji će već danas igrati daljnja natjecanja. I četverac bez kormilara - Damir Vučičić, Igor Boraska, Petar Milin i Marko Dragičević - ide dalje, u polufinale, nakon što su u repesažu odveslali treće vrijeme. Danas je za hrvatske olimpijce vrlo buran dan. Duje Draganja pliva u finalu, u sedmoj stazi, između Andreja Kapralova u šestoj i Iana Thorpea u osmoj stazi. Na oglede - polufinale! - izlazi i četverac bez kormilara, kanuist Danko Horvat vesla polufinale na divljim vodama, rukometaši igraju protiv Koreje, a tenisači igraju treće kolo: Ivo Karlović se ogleda protiv Carlosa Moye, Ivan Ljubičić protiv Taylora Denta, Karolina Šprem protiv Ai Sugiyame. Par Ančić - Ljubičić igra u četvrtfinalu protiv trećih nositelja Francuza Michaela Llodre i Fabricea Santoroa. Stolnotenisačice Tamara Boroš i Cornelia Vaida igraju u četvrtfinalu parova. Dodajmo i da hrvatski predstavnik u konjičkom sportu, Austrijanac Pepe Puch s konjem Banvilleon D'Ivoyem, danas nastupa u preskakanju prepona, ali praktički bez šansi za plasman u finale nakon slabog plasmana u cross countryju i dresuri.